Forslag til EUROPA-PARLAMENTETS OG RÅDETS BESLUTNING om et regelsæt for radiospektrumpolitikken i Det Europæiske Fællesskab

(forelagt af Kommissionen)

BEGRUNDELSE

1. Indledning

Formål

Forslaget har til formål at sikre ensartet adgang til og effektiv udnyttelse af radiospektrum, hvor det er nødvendigt for at gennemføre Fællesskabets politikker inden for områder som f.eks. kommunikation, transport, tv- og radiospredning samt forskning og teknologisk udvikling (FTU).

Inden for de institutionelle systemer til forvaltning af radiospektrum bør man være mere opmærksom på både Fællesskabets og erhvervslivets og brugernes interesser i EU. Det er nødvendigt på baggrund af, hvor vidtgående politiske konsekvenser adgang til samt tildeling og anvendelse af radiospektrum har for indførelse og levering af paneuropæiske kommunikationstjenester i Fællesskabet, f.eks. GALILEO (satellitbaseret radionavigation), lufttrafik-kontrol, digital tv og radio samt jordobservationstjenester.

Grundlag

Forslaget bygger på erfaringer med Fællesskabets beslutninger inden for satellitbaserede personkommunikationstjenester (S-PCS) og det universelle mobiltelekommunikationssystem (UMTS). Med beslutningerne blev der opnået politisk enighed om målsætningerne inden for disse områder, og retsbestemmelserne giver Den europæiske konference af post- og teleadmini-strationer (CEPT) mandat til at harmonisere radiospektret for disse kommuni-kationssystemer og til at sikre, at medlemsstaterne gennemfører de vedtagne harmoniseringsforanstaltninger.

Den offentlige høring om grønbogen om radiospektrumpolitikken i Fælles-skabet viste, at man støttede drøftelse af visse radiospektrumpolitikspørgsmål på fællesskabsplan, så der kan etableres et regelsæt, som sikrer ensartet anvendelse af radiospektrum til gennemførelse af Fællesskabets politikker, forudsat at der tages behørigt hensyn til de gældende institutionelle ordninger for forvaltning af radiospektrum, og til at beskytte Fællesskabets interesser i international sammenhæng.

I øjeblikket foregår samordning af radiospektrumanvendelse på verdensplan i Den Internationale Telekommunikationsunion (ITU, der har 189 lande som medlemmer) og ved de verdensomspændende radiokommunikations-konferencer (WRC) samt, på europæisk plan, i CEPT (43 medlemmer). Set på baggrund af globaliseringen af radiomarkedet burde samordning på højeste niveau medføre stordriftsfordele (dvs. lavere omkostninger til udstyr) samt Europa-dækkende og global adgang til tjenester (dvs. international roaming), da samordningsindsatsen rækker ud over Fællesskabets grænser.

Det foreliggende forslag tænkes at supplere snarere end erstatte de forvaltningsaktiviteter af spektrum, der gennemføres af ITU/WRC, CEPT og medlemsstaterne. Spektrumforvaltning er teknisk kompliceret og gennemføres bedst så tæt på markedet som muligt (nærhedsprincippet og proportionalitets-princippet). Det er dog nødvendigt, at man kompletterer spektrumforvaltningen med politiske drøftelser om behovet for at nå fælles mål for så vidt angår harmonisering af anvendelsen af radiospektrum inden for de berørte områder. Hvor der er behov for harmonisering, er det også nødvendigt at have retssikkerhed og passende procedurer til at give CEPT mandat til at udarbejde foranstaltninger til harmonisering af spektrum inden for Europa og tilsvarende forslag til ITU/WRC. Retssikkerhed er også påkrævet for at sikre, at medlemsstaterne gennemfører aftalte harmoniseringsforanstaltninger.

Dækning

Den økonomiske, teknologiske og reguleringsmæssige udvikling inden for radiokommunikation har medført en stærk stigning i efterspørgslen efter spektrum, navnlig fra kommunikationssektoren, hvor der er brug for spektrum til realiseringen af informationssamfundet. Der er vedtaget en række fællesskabsforanstaltninger med sigte på at sikre nok spektrum til kommunika-tionssektoren.

Hidtil har radiospektrumbehov inden for andre områder af fællesskabs-politikken (f.eks. jord- og satellitbaseret tv- og radiospredning, vej-, bane- luft- og søtransport, positionsbestemmelse, navigation, tidsangivelse, jordob-servation, og radioastronomi) ikke været genstand for fællesskabslovgivning. Det foreliggende forslag søger at tilvejebringe det nødvendige politiske og retlige grundlag for at sikre, at radiospektrum er og vil være til rådighed, så Fællesskabets politikker inden for disse områder kan gennemføres.

2. Målsætninger

Forslaget har til formål at tilvejebringe et politisk og retligt regelsæt i Fællesskabet, som medvirker til, at harmonisering af anvendelsen af radiospektrum kan nås inden for de politiske områder kommunikation, tv-/radiospredning, transport og FTU, der er af betydning for Fællesskabets politiske målsætninger, samtidig med at erfaringen og ekspertisen i CEPT og ITU/WRC udnyttes fuldt ud.

Forslagets vigtigste mål er:

-at tilvejebringe et politisk forum, som kan tilpasses den teknologiske, markeds- og reguleringsmæssige udvikling inden for radiokommuni-kationsområdet, og som på passende vis tillader konsultation af alle berørte radiospektrumbrugergrupper. Dette forum, kaldet Tjenestemandsgruppen for Spektrumpolitik, der også omfatter repræsentanter fra medlemsstaterne, bør rådgive Kommissionen om behovet for at harmonisere anvendelsen af radiospektrum inden for de forskellige områder af Fællesskabets politikker. Foruden spektrumallokeringsspørgsmål vil gruppen blive opfordret til at drøfte tildelingen af spektrum, dvs. hvorledes spektrum bedst fordeles inden for og på tværs af forskellige brugergrupper og lande

-at tilvejebringe de retlige rammer for harmonisering af spektrum, hvor det er nødvendigt, hvilket giver Kommissionen mulighed for at give CEPT mandat til med bistand fra et spektrumudvalg og på basis af råd fra det politiske forum retsgyldigt at sikre gennemførelsen af de løsninger, man når til enighed om i CEPT på grundlag af mandaterne fra Kommissionen

-at sikre koordineret og rettidig information om radiospektrums anvendelse og tilgængelighed i EU

-at sikre udarbejdelsen af passende fællesskabs- og europæiske holdninger med henblik på internationale forhandlinger om spektrum (f.eks. ITU/WRC) inden for områder, der er omfattet af fællesskabspolitikker.

3. Løsningsforslag

Spektrumpolitikspørgsmål behandles i fællesskabssammenhæng i stedet for i eksterne organer

Den korrekte gennemførelse af de fællesskabspolitikker, som kræver radiospektrum, bringes måske i fare, hvis der ikke fuldt ud tages hensyn til rådigheden over spektrum. Dette kan ikke afgøres på et teknisk niveau eller i eksterne organer som CEPT eller ITU/WRC. Spørgsmål om behov for og adgang til spektrum bør afgøres, hvor Fællesskabets politiske aftaler indgås, så der er harmoniseret spektrum til rådighed til Fællesskabets politikker.

Ø Forslaget har til formål at sikre, at der tages tilstrækkeligt hensyn til behov for radiospektrum til Fællesskabets politikker.

Afvejning af spektrumbehov for de forskellige sektorer på grundlag af omfattende oplysninger

Antallet af ansøgninger om anvendelse af radiospektrum stiger, hvilket kan medføre konflikter, hvor radiospektrum er en knap ressource. I øjeblikket er der intet politisk forum, hvor de forskellige politikkers behov kan drøftes og afvejes på passende vis på grundlag af omfattende økonomiske, tekniske og sociale data. Visse kommercielle spektrumbrugergrupper søger at sikre sig rådighed over spektrum inden for overvejende tekniske organer som CEPT og ITU/WRC, hvilket sommetider sker på bekostning af ikke-kommercielle brugergrupper, som i langt mindre grad er repræsenteret i disse organer. I denne situation er samfundspolitiske beslutninger påkrævet, så der kan ske en korrekt afvejning af behovene på områder, hvor kommercielle og ikke-kommercielle interesser konkurrerer om adgang til og anvendelse af den samme del af spektret.

Ø Forslaget søger at sikre, at spektrumbehovene til de forskellige fællesskabspolitikker afvejes på passende vis, så der kan træffes velbegrundede afgørelser om fordelingen af den knappe ressource.

En rammebeslutning frem for sektorspecifikke foranstaltninger

Hvor det har været nødvendigt, både kan og bliver spektrumanvendelsen til Fællesskabets politikker afstemt på grundlag af enkeltbeslutninger inden for hver sektor. Det har dog en række ulemper, hvoraf den vigtigste er den lange og tunge institutionelle procedure, som risikerer at forsinke indførelsen af ny teknologi og tjenester. Beslutningsforslaget tager sigte på, at man når til enighed om generelle målsætninger, dvs. harmonisering af radiospektrumanvendelsen, og om procedurer, som skal gælde for alle de berørte områder af fællesskabspolitikken

Ø Med det foreliggende forslag sikres, at anvendelsen af radiospektrum harmoniseres i henhold til aftalte procedurer.

Sikring af adgang til oplysninger om radiospektrumanvendelse

Adgang til oplysninger om spektrumanvendelse bliver en kritisk faktor i Tjenestemandsgruppen for Spektrums arbejde med at afgøre, hvor der kræves harmonisering af radiospektrumanvendelse.

Ø Medlemsstaterne bør derfor meddele de væsentlige oplysninger om anvendelsen af radiospektrum i et fælles format for Fællesskabet.

Tvungen gennemførelse frem for frivillige tilsagn

På baggrund af Den Europæiske Unions og medlemsstaternes internationale handelsforpligtelser samt for at være virksomme bør foranstaltninger, som sigter mod en harmoniseret radiospektrumanvendelse, gennemføres på en hensigtsmæssig måde. I øjeblikket er det kun delvis tilfældet, når der er tale om CEPT-foranstaltninger, som dens 43 medlemslande, herunder EU-medlemsstaterne, opfordres til at gennemføre på frivillig basis. Denne situation giver ikke eventuelle investorer tilstrækkelig sikkerhed. På de områder, hvor medlemsstaterne er enige om behovet for at harmonisere anvendelsen af radiospektrum til et bestemt formål, bør de også foretage det nødvendige for at gennemføre sådanne aftaler i henhold til beslutningens bestemmelser.

Ø På områder, hvor der er politisk enighed om at harmonisere radiospek-trumanvendelsen af hensyn til gennemførelsen af de berørte fællesskabs-politikker, bør retsgyldige bestemmelser sikre medlemsstaternes passende gennemførelse af foranstaltninger.

EF-holdninger i stedet for nationale holdninger ved internationale forhandlinger

Beslutninger om adgang til radiospektrum har konsekvenser for handlen, og Den Europæiske Union og dens medlemsstater har påtaget sig en række forpligtelser inden for Verdenshandelsorganisationen for så vidt angår spektrumpolitik. I spørgsmål om spektrumforvaltning, hvor Fællesskabet har enekompetence, er det kun Fællesskabet, som kan afgive eksterne tilsagn i de internationale fora for spektrumforvaltning som f.eks. Den Internationale Telekommunikationsunion, hvor det er Kommissionen, der er bemyndiget til at forhandle.

Til trods for sin rolle inden for handel, er Fællesskabet ikke direkte impliceret i internationale forhandlinger om spektrumforvaltning. Som følge heraf koordineres medlemsstaternes holdninger vedrørende rådighed over spektrum ikke systematisk ved internationale forhandlinger. Fællesskabet bør sikre, at der forud for sådanne forhandlinger, vedtages fælles holdninger om de mål, der skal nås. Hvis det på grund af reglerne i internationale fora ikke er muligt for Fællesskabet at præsentere Fællesskabets holdninger, bør formanden for Rådet præsentere dem.

Ø Forslaget søger at sikre, at man om nødvendigt når til enighed om fælles holdninger inden for Fællesskabet i forbindelse med internationale forhandlinger, hvor radiospektrum drøftes, med henblik på at beskytte Fællesskabets interesser internationalt.

4. Beskrivelse af de foreslåede artikler

Artikel 1 - Formål

Artikel 1 beskriver formålet med beslutningen; den gælder for alle spektrumanvendelser - ikke kun kommunikation - og sigter mod at etablere politiske og juridiske rammer, som sikrer ensartet adgang til og effektiv anvendelse af radiospektrum, hvor dette er nødvendigt for at gennemføre Fællesskabets politikker, og som afvejer de forskellige typer af spektrumanvendelse, som har betydning for Fællesskabets politikker. Samtidig skal den sørge for koordineret og rettidig meddelelse af oplysninger vedrørende anvendelse af og adgang til radiospektrum i Fællesskabet samt beskyttelse af Fællesskabets interesser på internationalt plan, hvor radiospektrumanvendelse har konsekvenser for Fællesskabets politikker.

Artikel 2 - Definitioner

Artikel 2 giver definerer begreberne radiospektrum, allokering og tildeling af spektrum.

Artikel 3 - Tjenestemandsgruppe for radiospektrumpolitik

Med artikel 3 oprettes en Tjenestemandsgruppe for Spektrumpolitik, som omfatter højtstående repræsentanter udpeget af medlemsstaterne, og som kan konsultere spektrumbrugergrupper.

Artikel 4 - Gruppens arbejde

I artikel 4 defineres gruppens arbejde, som er at bidrage til udarbejdelsen af en generel tværsektorisk spektrumpolitik med henblik på gennemførelsen af målsætningerne for Fællesskabets politikker.

Artikel 5 - Radiospektrumudvalg

Med artikel 5 nedsættes et radiospektrumudvalg, der skal bistå Kommissionen, som led i fastlæggelsen af et regelsæt for spektrumharmonisering.

Artikel 6 - Harmoniseringsforanstaltninger

I artikel 6 beskrives det regelsæt, der sikrer effektiv gennemførelse af harmoniseringsforanstaltninger i Fællesskabet, under hensyntagen til gruppens generelle politiske anbefalinger. Dette omfatter også muligheden for, at Kommissionen tildeler CEPT harmoniseringsmandater, og at gennemførelse af resultatet af sådanne mandater er obligatorisk for medlemsstaterne, samt at der kan gennemføres alternative foranstaltninger, hvor CEPT ikke når resultater.

Artikel 7 - Adgang til oplysninger om spektrumallokering og -tildeling

Artikel 7 pålægger medlemsstaterne at meddele oplysninger om adgang til og anvendelse af spektrum på deres område. Bilaget til beslutningen indeholder yderligere beskrivelse af oplysningerne. Det er nødvendigt at harmonisere præsentationen af oplysningerne.

Artikel 8 - Relationer med tredjelande og internationale organisationer

I artikel 8 fastsættes Kommissionens og medlemsstaternes forpligtelser i forhold til tredjelande og internationale organisationer, hvor spektrumpolitik hovedsageligt forhandles eller drøftes som et led bredere forhandlinger. Om nødvendigt pålægges medlemsstaterne at koordinere deres holdninger ved internationale forhandlinger med henblik på at opfylde nærværende beslutnings målsætninger.

Artikel 9 - Notifikation

Artikel 9 pålægger medlemsstaterne at meddele Kommissionen alle oplysninger, der kræves til verificering af, at de opfylder deres forpligtelser i henhold til beslutningen.

Artikel 10 - Fortrolighed

Artikel 10 pålægger fortrolighed i visse tilfælde.

Artikel 11 - Beretning

Artikel 11 pålægger Kommissionen til at aflægge en årlig beretning til Rådet og Europa-Parlamentet om gennemførelsen af beslutningen.

Artikel 12 - Gennemførelse

Artikel 12 fastsætter, at medlemsstaterne skal tage de nødvendige skridt til at opfylde deres forpligtelser i henhold til beslutningen.

Artikel 13 - Ikrafttrædelse

Artikel 13 bestemmer beslutningens ikrafttrædelsestidspunkt.

Artikel 14 - Adressater

Artikel 14 bestemmer, at det er medlemsstaterne, som er beslutningens adressater.

2000/0187 (COD)

Forslag til

EUROPA-PARLAMENTETS OG RÅDETS BESLUTNING

om et regelsæt for radiospektrumpolitikken i Det Europæiske Fællesskab

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen [1],

[1] EFT C

under henvisning til udtalelse fra Det Økonomiske og Sociale Udvalg [2],

[2] EFT C

under henvisning til udtalelse fra Regionsudvalget [3],

[3] EFT C

henhold til proceduren i traktatens artikel 251 [4], og

[4] EFT C

ud fra følgende betragtninger:

(1) Kommissionen forelagde den 10. november 1999 sin meddelelse for Europa-Parlamentet, Rådet, Det Økonomiske og Sociale Udvalg og Regionsudvalget [5], om den videre udvikling inden for radiospektrumpolitik, som bygger på resultaterne af den offentlige høring i forbindelse med Grønbogen om radiospektrumpolitik set i sammenhæng med Fællesskabets politik inden for områderne telekommunikation, radio-/tv-spredning, transport og FTU [6]. Meddelelsen støttedes af Europa-Parlamentet [7]. Den understregede behovet for tiltag på fællesskabsniveau med henblik på at nå frem til en harmoniseret og velafvejet radiospektrumanvendelse i Fællesskabet med sigte på at realisere det indre markeds principper i Fællesskabet og på at beskytte Fællesskabets interesser i international sammenhæng.

[5] KOM(1999) 538 endelig.

[6] KOM(1998) 596 endelig.

[7] A5-0122/2000.

(2) Om nødvendigt må der fastlægges politiske principper for anvendelsen af radiospektrum på fællesskabsniveau, så Fællesskabets politiske målsætninger kan nås, navnlig inden for områderne kommunikation, tv- og radiospredning, transport og forskning, som alle i varierende grad er afhængige af at anvende radiospektrum, samtidig med at der opretholdes en høj sundhedsstandard for borgerne. På grundlag af disse principper koordineres og harmoniseres anvendelsen af radiospektrum på fællesskabsniveau, inden for de områder, hvor det er nødvendigt, så Fællesskabets målsætninger kan opfyldes. I visse tilfælde kan koordinering og harmonisering på fællesskabsplan også bidrage til harmonisering og koordinering af anvendelsen af radiospektrum på verdensplan. Samtidig kan der ydes passende teknisk støtte nationalt.

(3) Spektrumpolitik kan ikke udelukkende baseres på tekniske parametre, men må også tage hensyn til økonomiske, politiske, kulturelle, sundhedsmæssige og sociale aspekter. Desuden kan den tiltagende mangel på tilgængeligt radiospektrum give øgede konflikter mellem de forskellige radiospektrum-brugergrupper inden for sektorer som kommunikation, tv- og radiospredning, transport, politi, militær og videnskabelig forskning. Spektrumpolitikken må tage hensyn til alle sektorer og afveje deres respektive behov mod hinanden. Beslutningen må ikke indskrænke medlemsstaternes ret til at indføre restriktioner, som måtte være nødvendige af hensyn til den offentlige orden eller sikkerhed.

(4) Med sigte på at fastlægge generelle politiske målsætninger for spektrumanvendelse bør der nedsættes et passende rådgivende organ, der under formandskabet samler højtstående repræsentanter udpeget af medlemsstaterne, som er ansvarlige for de forskellige sektorer, der anvender eller påvirkes af anvendelsen af radiospektrum som f.eks. kommunikation, tv- og radiospredning, audiovisuelle tjenester, transport, forskning og teknologisk udvikling samt sikkerhedspolitik, forsvar og politi, der kan berøres indirekte. Gruppen rådgiver Kommissionen, både på eget initiativ og på anmodning fra Kommissionen om behovet for harmonisering af radiospektrumanvendelse set i sammenhæng med Fællesskabets politikker samt om reguleringsmæssige og andre spørgsmål i forbindelse med radiospektrumanvendelse, som har konsekvenser for Fællesskabets politikker, herunder f.eks. proceduren ved tildeling af rettigheder til brug af spektrum, adgang til oplysninger, rådighed over spektrum, genopdyrkning, flytning, valuering og effektiv anvendelse af radiospektrum samt beskyttelse af folkesundheden. Med dette mål for øje bør hver national delegation have et samlet overblik over alle politiske aspekter, som påvirker spektrumanvendelse i deres hjemland, set i forhold til de spørgsmål, som diskuteres i gruppen.

(5) Gruppen inddrager industriens og alle berørte brugeres holdninger, både kommercielle og ikke-kommercielle, samt andre interessegrupper til den teknologiske samt markeds- og reguleringsmæssige udvikling, som har konsekvenser for radiospektrumanvendelse. Spektrumbrugere bør kunne forelægge så omfattende oplysninger, som de mener er nødvendige. Gruppen kan beslutte at indkalde repræsentanter for spektrumbrugergrupper til gruppemøder, hvor det er nødvendigt, for at belyse situationen inden for en enkelt sektor.

(6) Kommissionen bør jævnligt aflægge beretning til Europa-Parlamentet og Rådet om, hvilke resultater der nås under beslutningen, om de politiske målsætninger for radiospektrum i Fællesskabet samt om planlagte fremtidige tiltag. Det giver mulighed for at give passende politisk støtte til de politiske målsætninger.

(7) Den tekniske forvaltning af radiospektrum omfatter også harmonisering og allokering af radiospektrum. Harmoniseringen skal afspejle de krav, som følger af de generelle politiske principper, der er fastlagt på fællesskabsniveau. En koordineret indførelse i Fællesskabet af systemer, som anvender radiospektrum, er afhængig af de forskellige nationale fremgangsmåder ved tildeling af spektrum og udstedelse af tilladelser, herunder prissætning af spektrum og gebyrer for tilladelser. Disse spørgsmål bør derfor drøftes og om nødvendigt harmoniseres på fællesskabsniveau.

(8) Fællesskabets fremgangsmåde bør også omfatte samarbejde med radio-spektrumeksperter fra nationale myndigheder med ansvar for radiospektrumforvaltning. Med udgangspunkt i erfaringerne med mandateringsprocedurer fra specifikke sektorer i Europa-Parlamentets og Rådets beslutning nr. 710/97/EF af 24. marts 1997 om en koordineret fremgangsmåde for godkendelse inden for satellitbaserede personkommunikationstjenester i Fællesskabet, som (S-PCS) [8], ændret ved beslutning nr. 1215/2000/EF [9], og Europa-Parlamentets og Rådets beslutning 128/1999/EF af 14. december 1998 om koordineret indførelse af mobil- og trådløs kommunikation i Det Europæiske Fællesskab (UMTS) [10], må der etableres et permanent, stabilt og ensartet regelsæt på fællesskabsniveau, som sikrer ensartet adgang til radiospek-trumanvendelse, og som giver den fornødne retssikkerhed. Harmoni-seringsforanstaltninger skal vedtages på grundlag af mandater til nationale eksperter, som agerer i passende spektrumforvaltningsorganer, herunder CEPT. Hvor det er nødvendigt, bør Kommissionen kunne gøre resultaterne af sådanne mandater obligatoriske for medlemsstaterne, og i tilfælde hvor resultaterne af mandater ikke er tilfredsstillende, bør den kunne træffe hensigtsmæssige alternative foranstaltninger. Det vil navnlig gælde den nødvendige harmonisering af radiospektrum til gennemførelsen af Europa-Parlamentets og Rådets direktiv nr. ../../.. af.... om tilladelser for elektroniske kommunikationsnet og -tjenester [11].

[8] EFT L 105 af 23.4.1997, s. 4.

[9] EFT L 139 af 10.6.2000, s. 1.

[10] EFT L 17 af 22.1.1999, s. 1.

[11] EFT L

(9) Tilstrækkelige oplysninger om nuværende og fremtidige planer, allokering og tildeling af radiospektrum samt vilkårene for adgang til og udnyttelse af hele radiospektret er væsentlige elementer for politiske og investeringsbeslutninger. Det samme gælder for teknologisk udvikling, som medfører nytildeling af spektrum, samt forvaltningsteknikker og frekvenstildelingsmetoder. Udviklingen af langsigtede strategier forudsætter, at man har den rette forståelse af betydningen af teknologiske fremskridt. Oplysningerne må derfor gøres tilgængelige i Fællesskabet, uden at dette indskrænker beskyttelsen af fortrolige forretnings- og personoplysninger, i henhold til Europa-Parlamentets og Rådets direktiv 97/66/EF af 15. december 1997 om behandling af personoplysninger og beskyttelse af privatlivets fred inden for telesektoren [12]. Det er en forudsætning for gennemførelsen af en tværsektoriel spektrumpolitik, at oplysninger om hele radiospektret gøres tilgængelige. Med henblik på en generel harmonisering af spektrumanvendelse i Fællesskabet og i Europa må sådanne oplysninger samles på europæisk niveau i et brugervenligt format.

[12] EFT L 24 af 30.1.1998, s. 1.

(10) Der er derfor behov for at komplettere eksisterende krav inden for Fællesskabet og internationalt til offentliggørelse af oplysninger om radiospek-trumanvendelse. Internationalt indeholder referencedokumentet om regulerings-principper, der er forhandlet inden for rammerne af Verdenshandels-organisationens gruppe for basisteletjenester, også krav om offentliggørelse af den nuværende allokering af frekvensbånd. Kommissionens direktiv 96/2/EF af 16. januar 1996 om ændring af direktiv 90/388/EØF for så vidt angår mobil- og personkommunikation [13] (mobildirektivet), pålægger medlemsstaterne hvert år at offentliggøre eller efter anmodning forelægge allokeringsoversigter for frekvenser, herunder planer om fremtidig udvidelse af frekvenserne, men direktivet omfatter kun mobil- og personkommunikationstjenester. Desuden pålægger Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse [14], samt Europa-parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter [15], ændret ved direktiv 98/48/EF [16], medlemsstaterne at meddele Kommissionen, hvilke grænseflader, de har udstedt regler for, så reglernes overensstemmelse med fællesskabslovgivningen kan kontrolleres.

[13] EFT L 20 af 26.1.1996, s. 59.

[14] EFT L 91 af 7.4.1999, s. 10.

[15] EFT L 204 af 21.7.1998, s. 37.

[16] EFT L 217 af 5.8.1998, s. 18.

(11) Mobildirektivet lå til grund for vedtagelsen af de første foranstaltninger inden for CEPT som f.eks. ERC-beslutningen (ERC/DEC/(97)01) [17] om offentliggørelse af nationale oversigter over radiospektrumallokeringer. Det må sikres, at CEPT's afgørelser afspejler fællesskabspolitiske behov, og at de har det fornødne retsgrundlag, så de kan gennemføres i Fællesskabet. Med sigte herpå må der vedtages særlige foranstaltninger i Fællesskabet, både hvad angår procedure og indhold.

[17] Jf. http://www.ERC.dk.

(12) Virksomheder i Fællesskabet bør på lige fod og uden diskrimination have adgang til spektrum i tredjelande. Da radiospektrum er et nøgleelement for erhvervslivets udvikling og aktiviteter i offentlighedens interesse, må det også sikres, at Fællesskabets behov for radiospektrum afspejles i international planlægning.

(13) Gennemførelse af Fællesskabets politikker nødvendiggør måske koordinering af radiospektrumanvendelse, hvilket navnlig gælder levering af kommuni-kationstjenester, heunder roaming i hele Fællesskabet. Desuden indebærer visse typer spektrumanvendelse en geografisk dækning, som går ud over en medlemsstats grænser og giver mulighed for grænseoverskridende tjenester, som ikke kræver nogen flytning af personer, f.eks. satellitbaserede kommuni-kationstjenester. Fællesskabet bør derfor være tilstrækkeligt repræsenteret inden for alle aktiviteter i de berørte internationale organisationer og konferencer vedrørende radiospektrum, navnlig inden for ITU og dens verdensomspændende radiokommunikationskonferencer [18]. I internationale forhandlinger bør medlems-staterne og Fællesskabet udarbejde fælles aktionslinjer og samarbejde tæt i hele forhandlingsprocessens forløb, så Fællesskabet internationalt optræder som en enhed. Som følge heraf bør medlemsstaterne understøtte Fællesskabet ved sådanne forhandlinger, navnlig på grundlag af de procedurer, der er anført i Rådets konklusioner af 3. februar 1992 for den verdensomspændende administrative radiokonference og bekræftet i Rådets konklusioner af 22. september 1997 og 2. maj 2000. I disse internationale forhandlinger fastlægger Kommissionen, de mål, der skal nås i forbindelse med Fællesskabets politikker, med henblik på at opnå Rådets støtte til de holdninger, som medlemsstaterne bør gå ind for på internationalt niveau. Medlemsstaterne vedlægger ethvert tilsagn, som de afgiver til en aftale eller forskrift i internationale fora, der styrer eller beskæftiger sig med spektrumforvaltning, en fælles erklæring, som siger, at de opfylder alle aftaler og anvender alle forskrifter i overensstemmelse med deres forpligtelser i henhold til traktaten.

[18] Kommissionen beretttede om de interesser, der står på spil ved WRC, i KOM(1997) 304 endelig, KOM(1998) 298 endelig og KOM(2000) 86 endelig.

(14) Spektrums internationale karakter kan gøre det nødvendigt at indgå en række aftaler med tredjelande, hvilket også har konsekvenser for anvendelsen af frekvensbånd og planer om deling, navnlig for så vidt angår handel og markedsadgang bl.a. inden for rammerne af Verdenshandels-organisationen (WTO), fri bevægelse for og anvendelse af udstyr, kommuni-kationssystemer med regional eller global dækning som satelitter, sikkerheds- og nødoperationer, transportsystemer, tv- og radiospredningsteknologi, samt forskningsapplikationer som radioastronomi og jordobservation.

(15) Da de oplysninger, som de nationale tilsynsmyndigheder måtte få adgang til i forbindelse med spektrumpolitik og -forvaltning, kan være særligt kommercielt følsomme, må der fastlægges fælles principper for disse nationale tilsyns-myndigheder med hensyn til forretningshemmeligheder.

(16) På baggrund af Den Europæiske Unions og medlemsstaternes internationale handelsforpligtelser, bør medlemsstaterne gennemføre disse fælles rammer for spektrumpolitik, navnlig via de nationale myndigheder og meddele alle oplysninger til Kommissionen, som kræves for at vurdere den korrekte gennemførelse i hele Fællesskabet.

(17) De gældende beslutninger inden for UMTS og S-PCS forbliver i kraft indtil deres udløb, idet de udgør retsgrundlaget for de igangværende harmoniseringsforanstaltninger og særlige tiltag inden for UMTS og S-PCS.

(18) I medfør af artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennem-førelsesbestemmelser, der tillægges Kommissionen [19], bør der fastsættes gennem-førelsesbestemmelser til nærværende beslutning efter rådgivnings-proceduren i artikel 3 i nævnte afgørelse, og som derfor bør vedtages i henhold til forskriftsproceduren i afgørelsens artikel 5 -

[19] EFT L 184 af 17.7.1999, s. 23.

VEDTAGET FØLGENDE BESLUTNING:

Artikel 1

Formål

Beslutningens formål er:

a) at skabe de politiske rammer til at kunne behandle den strategiske planlægning og harmoniseringen af radiospektrumanvendelse inden for Fællesskabet, under hensyntagen til navnlig de økonomiske, sundheds- og samfundsmæssige, kulturelle, videnskabelige, sociale og tekniske aspekter i Fællesskabets politikker samt radiospektrumbrugergruppers forskellige interesser, med henblik på at optimere spektrumanvendelsen og undgå skadelig interferens

b) at etablere et sæt procedurer, som sikrer den effektive gennemførelse af radiospektrumpolitik i Fællesskabet, og navnlig indarbejde en generel metode til harmonisering af radiospektrumanvendelse

c) at sikre koordineret og rettidig information om radiospektrums anvendelse og tilgængelighed i Fællesskabet

d) at beskytte Fællesskabets interesser i internationale forhandlinger, hvor radio-spektrumanvendelse har konsekvenser for Fællesskabets politikker.

Beslutningen finder anvendelse, uden at de særlige regler, som er vedtaget af medlemsstaterne eller Fællesskabet vedrørende indholdet af audiovisuelle programmer beregnet til den almindelige offentlighed, eller bestemmelserne i direktiv 1999/5/EF samt medlemsstaternes ret til at indføre restriktioner, som måtte være nødvendige af hensyn til den offentlige orden eller sikkerhed, berøres heraf.

Artikel 2

Definitioner

I denne beslutning gælder følgende definitioner:

a) Radiospektrum omfatter mindst radiobølger i frekvensområdet 9 KHz til 3000 GHz; radiobølger er elektromagnetiske bølger, som bevæger sig gennem rummet uden kunstig styring

b) Ved "allokering af et radiofrekvensbånd" forstås indførelse af et radiofrekvensbånd i et register over radiofrekvensallokeringer, således at det kan anvendes til en eller flere typer tjenester i henhold til fastlagte vilkår

c) Ved "tildeling af en radiofrekvens" forstås den tilladelse, som en myndighed giver til at anvende en radiofrekvens i henhold til fastsatte vilkår.

Artikel 3

Tjenestemandsgruppen for radiospektrumpolitikken

Med henblik på den strategiske planlægning og harmonisering af radio-spektrumanvendelse inden for Fællesskabet bistås Kommissionen af en rådgivende gruppe kaldet Tjenestemandsgruppen for Spektrumpolitik.

Gruppen sammensættes af højststående repræsentanter for medlemsstaterne og Kommissionens repræsentant og mødes mindst to gange årligt under Rådets formandskab. Kommissionen varetager sekretariatet for Gruppen.

Gruppen konsulterer, efter eget skøn, repræsentanter fra de forskellige sektorer eller borgere, hvis aktiviteter påvirkes af eller forudsætter anvendelsen af radiospektrum i Fællesskabet og Europa.

Artikel 4

Gruppens arbejde

Gruppen bidrager til formulering, forberedelse og gennemførelse af en radiospektrumpolitik ved at viderebringe synspunkter til Kommissionen, enten efter Kommissionens anmodning eller på eget initiativ, samt bidrager til udarbejdelse af Kommissionens beretning i henhold til artikel 11.

Gruppens aktiviteter omfatter navnlig:

a) overvågning af udviklingen inden for anvendelse af og adgang til radiospektrum i Fællesskabet samt nationalt, regionalt og i resten af verden

b) gennemgang af nuværende behov og foregribning af fremtidige behov for radiospektrum til kommercielle og ikke-kommercielle applikationer i Fællesskabet, navnlig på grundlag af radiospektrums strategiske, økonomiske, teknologiske, politiske, sundhedsmæssige, sociale og kulturelle aspekter, med henblik på at opfylde Fællesskabets politiske målsætninger, rådgivning af Kommissionen om strategisk planlægning af radiospektrumanvendelse, og om nødvendigt, afvejning af de forskellige brugeres behov for radiospektrum

c) rådgivning af Kommissionen om reguleringsmæssige, internationale, tekniske, økonomiske og politiske udviklinger med konsekvenser for radio-spektrumanvendelse samt om behovet for harmoniseringsforanstaltninger for radio-spektrumanvendelse på fællesskabsniveau med henblik på at gennemføre Fællesskabets politikker

d) vurdering af behovet for at udarbejde fælles, europæiske forslag til internationale forhandlinger

e) bistand ved udarbejdelsen af Kommissionens årlige beretning om udviklings-tendenser, som har konsekvenser for den nuværende eller fremtidige anvendelse af radiospektrum i Fællesskabet

f) opmuntring til udveksling af oplysninger mellem medlemsstaterne om udviklingen inden for radiospektrumanvendelsen i Fællesskabet.

Artikel 5

Radiospektrumudvalg

1. Kommissionen bistås af et udvalg, herefter benævnt Radiospektrumudvalget, der består af repræsentanter udpeget af medlemsstaterne, og som har en repræsentant for Kommissionen som formand. Udvalget fungerer i henhold til Rådets afgørelse 1999/468/EF.

2. Når der henvises til nærværende stykke, finder den i artikel 3 i afgørelse 1999/468/EF omhandlede rådgivningsprocedure anvendelse i overens-stemmelse med samme afgørelses artikel 7 og 8.

3. Når der henvises til nærværende stykke, finder den i artikel 5 i afgørelse 1999/468/EF omhandlede forskriftsprocedure anvendelse i overensstemmelse med samme afgørelses artikel 7 og 8.

Det i artikel 5, stk. 6, i afgørelse 1999/468/EF omhandlede tidsrum er på 3 måneder.

Artikel 6

Harmoniseringsforanstaltninger

1. Om nødvendigt, og under hensyntagen til eventuelle anbefalinger fra Gruppen, foreslår Kommissionen foranstaltninger til harmonisering af radio-spektrumanvendelse, tildelingsprocedurer og -vilkår samt adgang til oplysninger om radiospektrumanvendelse.

2. Til dette formål giver Kommissionen CEPT mandater, som beskriver den pålagte opgave og tidsplanen for den. Kommissionen bistås af Radiospektrumudvalget i henhold til artikel 5, stk. 2.

3. På grundlag af det arbejde, der udføres i henhold til stk. 2, beslutter Kommissionen, om resultaterne af mandatet er tilfredsstillende, og hvis det er tilfældet, kan den beslutte at gøre resultaterne obligatoriske for medlemsstaterne, som skal gennemføre dem inden for en nærmere fastsat tidsramme. Afgørelserne offentliggøres i De Europæiske Fællesskabers Tidende. Kommissionen bistås i forbindelse med nærværende stk. (3) af Radiospektrumudvalget i henhold til artikel 5.

4. Uanset stk. 3 kan Kommissionen, hvis Kommissionen eller en medlemsstat mener, at det udførte arbejde på grundlag af et mandat tildelt i henhold til stk. 2 ikke forløber tilfredsstillende set i forhold til den vedtagne tidsplan, eller hvis resultaterne af mandatet ikke er acceptable, vedtage foranstaltninger til opfyldelse af mandatet i henhold til proceduren i artikel 5, stk. 3.

Artikel 7

Adgang til oplysninger om spektrumallokering og -tildeling

Medlemsstaterne offentliggør hurtigst muligt de oplysninger, der er anført i bilaget, og sørger for, at oplysningerne ajourføres.

Medlemsstaterne træffer desuden foranstaltninger til at etablere en passende database med henblik på at gøre disse oplysninger tilgængelige for offentligheden i et ensartet format.

Artikel 8

Relationer med tredjelande og internationale organisationer

1. Kommissionen overvåger udviklingen i tredjelande og internationale organisationer inden for radiospektrum, som kan have konsekvenser for denne beslutnings gennemførelse.

2. Medlemsstaterne meddeler Kommissionen alle de jure- eller de facto-hindringer, som tredjelande eller internationale organisationer lægger i vejen for gennem-førelsen af denne beslutning.

3. Kommissionen aflægger jævnligt beretning til Europa-Parlamentet og Rådet om anvendelsen af stk. 1 og stk. 2 og fremsætter om nødvendigt forslag til foranstaltninger, som har til formål at sikre opfyldelsen af denne beslutnings mål-sætninger. Hvor det er nødvendigt, aftales fælles holdninger med henblik på at sikre koordinering inden for Fællesskabet blandt medlemsstaterne.

4. Foranstaltninger, som iværksættes i henhold til stk. 1, 2 og 3, indskrænker ikke Fællesskabets og medlemsstaternes forpligtelser i henhold til internationale aftaler på området.

Artikel 9

Notifikation

Medlemsstaterne meddeler Kommissionen sådanne oplysninger, som den anmoder om for at kunne kontrollere gennemførelsen af denne beslutning. Medlemsstaterne underretter navnlig hurtigst muligt Kommissionen om gennemførelsen af resultaterne af mandater i henhold til artikel 6, stk. 3.

Artikel 10

Fortrolighed

1. Medlemsstaterne må ikke videregive oplysninger, som er omfattet af tavshedspligt, navnlig oplysninger om virksomheder og om disses forretningsforbindelser eller omkostningsforhold.

2. Stk. 1 anfægter ikke den ret, som de nationale tilsynsmyndigheder har til at videregive oplysninger, når det er vigtigt for, at de kan udføre deres opgaver, men de skal i den forbindelse tage hensyn til virksomheders legitime interesse i at beskytte deres forretningshemmeligheder.

3. Stk. 1 udelukker ikke offentliggørelse af oplysninger om vilkår for tildeling af brugsret til spektrum, som ikke omfatter fortrolige oplysninger.

Artikel 11

Beretning

Kommissionen aflægger hvert år beretning til Europa-Parlamentet og Rådet om udførte aktiviteter og vedtagne foranstaltninger i henhold til denne beslutning, om resultaterne af Gruppens arbejde samt om planlagte fremtidige tiltag i henhold til nærværende beslutning.

Artikel 12

Gennemførelse

Medlemsstaterne træffer alle de nødvendige administrative foranstaltninger for at gennemføre denne beslutning og alle deraf følgende foranstaltninger.

Artikel 13

Ikrafttrædelse

Denne beslutning træder i kraft på tyvendedagen efter offentliggørelsen i De Europæiske Fællesskabers Tidende.

Artikel 14

Adressater

Denne beslutning er rettet til medlemsstaterne.

Udfærdiget i Bruxelles, den

På Europa-Parlamentets vegne På Rådets vegne

formand formand

BILAG

I henhold til artikel 7, og uden at dette berører meddelelsespligten i henhold til direktiv 1999/5/EF og 98/34/EF, offentliggøres følgende oplysninger:

1. Oplysninger om frekvensallokering og -tildeling omfatter følgende oplysninger:

-nuværende allokeringer og tildelinger af radiospektrum samt vilkårene for radiospektrumanvendelse, herunder, hvor det er praktisk muligt, begrænsninger af driftseffekt, signal og alle andre tekniske begrænsninger

-planer om ændringer af eksisterende allokeringer, som dækker mindst to år frem, herunder planer om flytning og tidspunkt for revurdering af allokering

-placering og geografisk dækning knyttet til allokeringsplanerne

-den faktiske tjeneste, hvis forskellig fra den allokerede, og faktisk anvendelse af spektret

-bånd reserveret til nye tjenester.

2. Under forbehold af bestemmelser i særlig lovgivning vedrørende kommunikationsnet og -tjenester skal offentliggørelsen indeholde procedurerne for tildeling af rettigheder til at anvende spektrum samt planlagte ændringer af vilkårene for at anvende spektrum. Det omfatter alle typer forpligtelser, afgifter og finansielle omkostninger forbundet med radiospektrumanvendelsen, herunder forvaltningsgebyrer, brugerafgifter og procedurer for tildeling af spektrum (herunder auktioner).

FINANSIERINGSOVERSIGT

1. Foranstaltningens betegnelse

Forslag til Europa-Parlamentets og Rådets beslutning om et regelsæt for radiospektrumpolitikken i Det Europæiske Fællesskab

2. Budgetpost

B5-302

3. Retsgrundlag

EF-traktatens artikel 95

4. Beskrivelse af foranstaltningen

4.1 Foranstaltningens generelle formål

Formålet er at etablere de politiske rammer til at kunne rådgive Kommissionen om markedsmæssige, teknologiske og internationale udviklinger, der har konsekvenser for anvendelsen af radiospektrum inden for de fællesskabspolitiske områder kommunikation, tv- og radiospredning, transport og FTU; at nedsætte en Tjenestemandsgruppe for Spektrumpolitik; at tilvejebringe et regelsæt i Fællesskabet med henblik på at sikre den effektive gennemførelse af radiospektrumpolitik i Fællesskabet, og på at muliggøre harmonisering af radiospektrumanvendelsen med bistand fra et Radiospektrumudvalg; at sikre koordineret og rettidig information om radiospektrums anvendelse og tilgængelighed i Fællesskabet; samt at beskytte Fællesskabets interesser i internationale handels- og radiokom-munikationsforhandlinger.

4.2 Foranstaltningens varighed og nærmere bestemmelser for dens forlængelse/fornyelse

Beslutningen er ikke tidsbegrænset.

5. Klassifikation af udgifterne/indtægterne

5.1 Ikke-obligatoriske udgifter

5.2 Opdelte bevillinger

6. Udgifternes/indtægternes art

Tjenesteydelseskontrakt for undersøgelser.

7. Finansielle virkninger

7.1 Beregningsmetode for de samlede omkostninger ved foranstaltningen (forholdet mellem gennemsnitsomkostningerne pr. enhed og de samlede omkostninger)

Der er behov for undersøgelser udført af uafhængige eksterne sagkyndige vedrørende spektrumanvendelsens generelle politiske aspekter samt spektrumharmoniserings tekniske aspekter og informationsindsamling. Undersøgelsernes pris afhænger af den ønskede detaljeringsgrad og deres omfang.

7.2 Omkostningernes fordeling på foranstaltningens elementer

Forpligtelsesbevillinger i mio. EUR (løbende priser)

>TABELPOSITION>

7.3 Udgifter til undersøgelser, eksperter m.m. opført i budgettets del B

Forpligtelsesbevillinger i mio. EUR (løbende priser)

>TABELPOSITION>

7.4 Forfaldsplan for forpligtelses-/betalingsbevillinger

mio. EUR

>TABELPOSITION>

8. Forholdsregler mod svig

-Før udbetaling skal Kommissionen kontrollere alle udbetalinger vedrørende tjenester, indledende undersøgelser, gennemførlighedsstudier eller evalueringer, hvorved der tages hensyn til gældende kontraktlige forpligtelser, økonomiske principper samt god finansierings- og ledelses-praksis. Alle aftaler og kontrakter, som indgås mellem Kommissionen og betalingsmodtagere, skal indeholde forholdsregler mod svig (overvågning, rapporteringspligt osv.).

-Derudover kan Kommissionens tjenestegrene og Revisionsretten gennemføre interne eller eksterne revisioner i overensstemmelse med traktaten om oprettelse af Det Europæiske Fællesskab.

9. Oplysninger om omkostningseffektivitet

9.1 Specifikke og kvantificerbare mål, målgruppe

-Forslaget har til formål at sikre ensartet adgang til og effektiv udnyttelse af radiospektrum, hvor det er nødvendigt for at gennemføre Fællesskabets politikker inden for områder som f.eks. kommunikation, transport, tv- og radiospredning samt forskning og teknologisk udvikling (FTU).

-målgruppe: det oplyses, udspecificeret på de enkelte formål, hvem der i sidste ende får gavn af Fællesskabets støtte, og hvem der formidler den. Undersøgelser gennemføres af uafhængige eksperter, som engageres efter udvælgelse. I møderne deltager nationale tjenestemænd og eksperter.

9.2 Begrundelse for foranstaltningen

Fællesskabets finansielle støtte kræves til fire vigtige formål: til Tjenestemandsgruppen for Spektrumpolitiks og Radiospektrumudvalgets etablering og virke, til harmonisering af oplysninger og til internationale forhandlinger. Der kan også blive behov for at gennemføre enkeltundersøgelser vedrørende særlige harmoniseringsspørgsmål.

For at kunne fastlægge politiske målsætninger for spektrumanvendelse i relation til Fællesskabets politiske målsætninger, herunder koordinering og harmonisering på fællesskabsniveau, bør der nedsættes en Tjenestemandsgrupe for Spektrumpolitik. Gruppen inddrager industriens og alle berørte brugeres holdninger til teknologiske samt markeds- og reguleringsmæssige udviklinger i forbindelse med radiospektrum.

Samarbejdet med nationale radiospektrumsagkyndige tager udgangspunkt i erfaringerne med mandateringsprocedurer fra specifikke sektorer som S-PCS [20] og UMTS [21], så der etableres et permanent, stabilt og ensartet regelsæt på fællesskabsniveau, som sikrer ensartet adgang til og anvendelse af radiospektrum. Et Radiospektrumudvalg bestående af nationale sagkyndige bør derfor bistå Kommissionen vedrørende spektrumharmonserings tekniske aspekter. Det vil navnlig medføre, at der gives harmoniseringsmandater til passende spektrumforvaltningsorganer som f.eks. CEPT.

[20] Europa-Parlamentets og Rådets beslutning nr. 710/97/EF af 24. marts 1997 om en koordineret fremgangsmåde for godkendelse inden for satellitbaserede personkommunikationstjenester i Fællesskabet, (EFT L 105 af 23.4.1997, s. 4).

[21] Europa-Parlamentets og Rådets beslutning 128/1999/EF af 14. december 1998 om koordineret indførelse af mobil- og trådløs kommunikation (UMTS) i Det Europæiske Fællesskab (EFT L 17 af 22.1.1999, s. 1).

Tilstrækkelige oplysninger om planer, allokering og tildeling af radiospektrum samt vilkårene for adgang til og udnyttelse af hele radiospektret er væsentlige elementer for politiske og investeringsbeslutninger. Sådanne oplysninger må derfor gøres tilgængelige i Fællesskabet på et harmoniseret grundlag, om nødvendigt med bistand fra Kommissionen.

Fællesskabets fælles holdninger bør også fremmes tilstrækkeligt inden for alle berørte internationale organisationer og konferencer vedrørende radiospektrum, navnlig inden for ITU og de verdensomspændende radiokommu-nikationskonferencer.

I internationale forhandlinger, bør medlemsstaterne og Fællesskabet enes om en fælles linje og samarbejde tæt i løbet af hele forhandlingsprocessen, så Fællesskabets fremstår som en enhed bevares i international sammenhæng, og Kommissionen får mulighed for i givet fald at forhandle både på Fællesskabets og medlemsstaternes vegne.

Efter grundig evaluering, i nogle tilfælde over flere år, ser det ud til at den valgte løsning bygger på anerkendte erfaringer inden for visse områder af spektrumanvendelse, og at nærhedsprincippet fuldt ud er overholdt. Der kræves også indsats fra medlemsstaternes og CEPT's side i form af mandater til CEPT. Beslutningsforslaget bygger videre på erfaringerne med mandaterings-procedurer, der er indsamlet inden for enkeltområder som S-PCS [22] og UMTS [23] på grundlag af nationale bidrag; harmoniseringstiltag i henhold til beslutningen en gavnlig virkning på erfaringsindsamling i medlemsstaterne og igangværende tiltag

[22] Europa-Parlamentets og Rådets beslutning nr. 710/97/EF af 24. marts 1997 om en koordineret fremgangsmåde for godkendelse inden for satellitbaserede personkommunikationstjenester i Fællesskabet, (EFT L 105 af 23.4.1997, s. 4).

[23] Europa-Parlamentets og Rådets beslutning 128/1999/EF af 14. december 1998 om koordineret indførelse af mobil- og trådløs kommunikation (UMTS) i Det Europæiske Fællesskab (EFT L 17 af 22.1.1999, s. 1).

Det er usikkert, hvor effektive de harmoniseringstiltag, som igangsættes med ordningen, vil være. Erfaringerne fra bestemte sektorer viser, at resultaterne som regel er meget positive, uden at der skabes store finansielle risici for Fællesskabet.

9.3 Overvågning og evaluering af foranstaltningen

Hvert år forelægger Kommissionen Europa-Parlamentet og Rådet en beretning, hvori de opnåede resultater efter gennemførelsen af beslutningen, præsenteres. Resultaterne af evalueringen vil give vigtigt input til opfølgnings-foranstaltninger inden for spektrumharmonisering.

10. Udgifter til administration (Det Almindelige budgets sektion III, del A)

Den faktiske mobilisering af de fornødne administrative ressourcer vil afhænge af Kommissionens årlige beslutning vedrørende ressourceallokeringen, som vil tage hensyn til det antal ansatte og de supplerende beløb, som budgetmyndigheden godkender.

10.1 Indvirkningen på antallet af stillinger

>TABELPOSITION>

10.2 De supplerende menneskelige ressourcers samlede finansielle indvirkning

EUR

>TABELPOSITION>

10.3 Forøgelse af andre driftsudgifter som følge af foranstaltningen

EUR

>TABELPOSITION>

KONSEKVENSANALYSE FORSLAGETS KONSEKVENSER FOR VIRKSOMHEDERNE, HERUNDER ISÆR SMÅ OG MELLEMSTORE VIRKSOMHEDER (SMV)

Forslagets titel

Forslag til Europa-Parlamentets og Rådets beslutning om et regelsæt for radiospektrumpolitikken i Det Europæiske Fællesskab

Dokumentets referencenummer

KOM(2000) yyy endelig.

Forslaget

1. Hvorfor er der i betragtning af nærhedsprincippet behov for en EF-lovgivning på området, og hvad er hovedformålet-

Det er nødvendigt at fastlægge politiske principper for anvendelsen af radiospektrum på fællesskabsniveau, så Fællesskabets politiske målsætninger kan nås, navnlig inden for områderne kommunikation, tv- og radiospredning, transport og forskning, som alle i varierende grad er afhængige af at anvende radiospektrum.

På grundlag af disse principper koordineres og harmoniseres anvendelsen af radiospektrum på fællesskabsniveau, inden for de områder, hvor det er nødvendigt, så Fællesskabets målsætninger kan opfyldes. I visse tilfælde kan koordinering og harmonisering på fællesskabsplan også bidrage til harmonisering og koordinering af anvendelsen af radiospektrum på verdensplan. Samtidig kan der ydes passende teknisk støtte nationalt.

Konsekvenser for virksomhederne

2. Hvem berøres af forslaget-

-hvilke erhverssektorer berøres- Radiospektrum anvendes i mange sektorer, navnlig inden for kommunikation, tv-og radiospredning, transport og forskning.

-Berøres SMV i højere grad end store virksomheder- Koncentrationen er forskellig fra sektor til sektor. Inden for kommunikation er især mobilkommunikation en koncentreret sektor, medens transport, tv- og radiospredning og FTU omfatter et stort antal små og mellemstore virksomheder.

-Er de berørte virksomheder koncentreret i bestemte regioner i EF- Radiospektrum anvendes i hele Fællesskabet uden nogen form for særlig geografisk koncentration.

3. Hvilke foranstaltninger skal virksomhederne træffe i henhold til forslaget-

Beslutningen er ikke rettet til virksomhederne, som dog indirekte nyder godt af etableringen af et generelt forum, som drøfter spektrumpolitikspørgsmål, og af den øgede sikkerhed for så vidt angår harmonisering af spektrumanvendelsen inden for Fællesskabet.

4. Hvilke økonomiske virkninger forventes forslaget af få-

-beskæftigelsen: spektrumanvendelse er navnlig inden for kommunikation en vigtig kilde til jobskabelse.

-investeringer og etablering af nye virksomheder: aktiviteter, som er knyttet til spektrumanvendelse, er inde i en rivende udvikling; øget sikkerhed med hensyn til spektrumanvendelse vil formodentlig fremme yderligere investeringer.

-virksomhedernes konkurrenceevne: effektiv udnyttelse af spektrum burde gavne virksomhederne; de nyder godt af forbedret kommunikation, herunder mobil- og trådløs kommunikation, og af forbedrede transportfaciliteter, FTU og tv- og radiospredning.

5. Indeholder forslaget foranstaltninger, som går ud på at tage hensyn til de små og mellemstore virksomheders særlige situation (begrænsede eller afvigende krav osv.)-

Ja. Fællesskabets spektrumpolitik vil skulle tage hensyn til fælles-skabspolitikkernes særlige behov; tv- og radiospredningssektoren omfatter f.eks. et stort antal SMV, som anvender radiospektrum, og deres behov vil skulle vurderes overordnet med henblik på at sikre en korrekt afvejning af spektrumanvendelsen.

Høring

6. Liste over organisationer, som er hørt om forslaget, og en kortfattet redegørelse for deres væsentligste synspunkter.

En offentlig høring blev gennemført på grundlag af grønbogen om radiospektrumpolitik KOM(1998) 596 endelig. Der er modtaget over 140 bidrag i forbindelse med høringen. Bidragydernes navne er anført i med-delelsen om resultaterne af høringen (KOM(1999) 538 endelig).